Document ID: /roh_data/filtered/fineweb-2-filterrobots_roh.jsonl.gz/53773

Passa 120 persunas èn vegnidas a la radunanza communala. Duas tractandas han carmalà la glieud: D'ina vart ha la suprastanza fatg la proposta da reveder la constituziun communala parzialmain, da tschella èn ils dus candidats per il presidi communal, Norbert Good ed Alexander Jörger, stads en il center da l'attenziun. La vischnanca da Falera vegn ad eleger il nov president ils 16 da zercladur, tranter auter in dals motivs per la revisiun parziala da la constituziun.
Pussaivladad d'introducir in model da gestiun
Il suveran da Falera approvescha cun 106 vuschs unanimamain la revisiun parziala da la constituziun communala. Cun il nov artitgel 35 da la constituziun survegn la suprastanza la pussaivladad d'introducir ina direcziun communala. Uschia survegn ella la cumpetenza da far midadas organisatoricas che pertutgan la gestiun. Maurus Candreja, il vicepresident, è responsabel per la cumissiun da recrutaziun d'in nov president, ha preschentà dus models da gestiun che fissan èn il futur ina pussaivladad per Falera.
Tar in model furmass il president communal ensemen cun il chanzlist ed in'autra persuna da l'administraziun ina direcziun communala. Tar il segund model fiss sper il chanzlist e tschella persuna en l'administraziun, in mainafatschenta responsabel per las incaricas operativas da la vischnanca. Il president avess uschia in pli pitschen pensum da lavur ch'el duvrass per lavur strategica e politica.
Nus stuain guardar per in equiliber tranter il president ed il mainafatschenta.
La revisiun da la constituziun munta er che la suprastanza survegn pli bleras cumpetenzas finanzialas. Ella po en il futur decider da summas enfin 100'000 francs enstagl da 40'000 francs. Las cumpetenzas per expensas che sa repetan ed acquists ed obligaziuns vegnan er auzadas.
Preschentaziun dals novs candidats per il presidi communal
Norbert Good ed Alexander Jörger han gì la pussaivladad da sa preschentar en furma d'ina runda da dumondas. Ils candidats han uschia pudì dar pled e fatg davart lur motivaziun da daventar president, davart lur orientaziun politica sco er davart lur finamiras areguard il svilup da Falera.
Ins sto separar strictamain tranter il nivel strategic-politic ed il nivel administrativ.
Lur enconuschientschas dal rumantsch èn er tema. Tuts dus candidats na discurran betg rumantscha, ma vulan optimar lur cumpetenzas en quest champ.
Tar il model cun ina direcziun communala èn ins tar la chaussa, ins decida e metta alura enturn.
Ils dus candidats han infurmà la radunanza davart lur model preferì da manar. Alexander Jörger è cleramain per in model da gestiun cun in mainafatschenta en l'administraziun. Tenor el stoppia il president surtut esser strategicamain activ e sa liberar da la fatschenta dal di. Norbert Good preferescha il model cun ina direcziun communala che consista dal president, il chanzlist ed ina terza persuna or da l'administraziun.